Il-Kummissjoni Ewropea illum ippreżentat inizjattiva fil-kuntest tal-programm Erasmus+ li tkompli tappoġġa t-tagħlim u l-mobbiltà taż-żgħażagħ Ewropej. Il-Kummissjoni Ewropea illum ippreżentat inizjattiva fil-kuntest tal-programm Erasmus+ li tkompli tappoġġa t-tagħlim u l-mobbiltà taż-żgħażagħ Ewropej. Din l-inizjattiva, “Move2Learn, Learn2Move” se tippermetti lil mhux inqas minn 5,000 ċittadin żagħżugħ li jivvjaġġaw lejn pajjiż ieħor tal-UE b'mod sostenibbli — individwalment jew flimkien mal-klassi tal-iskola tagħhom. L-inizjattiva ta' darba, marbuta mat-30 anniversarju tal-programm Erasmus, hija konsistenti ma' żewġ prijoritajiet ċentrali tal-Kummissjoni: li tpoġġi enfasi ġdida fuq iż-żgħażagħ tal-Ewropa, u li tiffaċilita l-mobbiltà taċ-ċittadini tal-UE, b'mod partikolari l-mobbiltà b'emissjonijiet baxxi. Move2Learn, Learn2Move hija msejsa fuq idea mressqa mill-Parlament Ewropew fl-2016. Se tiġi implimentata permezz tal-eTwinning, l-akbar netwerk tal-għalliema fid-dinja. Bħala parti mill-programm Erasmus+, se tippermetti lill-għalliema u l-istudenti madwar l-Ewropa jiżviluppaw proġetti flimkien permezz ta' pjattaforma online. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, qal: “Abbażi tas-suċċess tal-eTwinning, din l-inizjattiva se tippermetti liż-żgħażagħ jiskopru u jesperjenzaw pajjiżi u kulturi differenti madwar l-Ewropa. Fl-okkażjoni tat-30 anniversarju tal-Erasmus, dan se jkun eżempju ieħor ta' din l-istorja ta' suċċess tal-UE li tgħaqqad in-nies u tgħinhom jiżviluppaw sens ta' xi jfisser li tkun tassew Ewropew.” Il-Kummissarju tal-UE għat-Trasport Violeta Bulc qalet: "It-trasport mhuwiex biss dwar il-ferroviji, il-vapuri jew l-awtostradi; imma huwa prinċipalment dwar in-nies. Nixtiequ nagħtu l-opportunità liż-żgħażagħ Ewropej biex jiskopru l-Ewropa. Nixtiequ wkoll inħeġġuhom jivvjaġġjaw b'mod li jirrispetta l-ambjent, u għalhekk se jitqiesu l-emissjonijiet tas-CO2. Ninsab ukoll kuntenta li nistgħu noqogħdu fuq il-parteċipazzjoni attiva tal-operaturi tat-trasport biex insaħħu din l-inizjattiva." L-inizjattiva se tkun miftuħa għal klassijiet ta' studenti tal-iskola fl-età ta' 16­il sena u akbar li jieħdu sehem fl-eTwinning. Huma mistednin jindikaw jekk jixtiqux jiġu kkunsidrati għall-biljetti tal-ivjaġġar b'xejn li se jingħataw għall-aqwa proġetti tal-eTwinning f'kull pajjiż li jieħu sehem. L-inklużjoni soċjali se tkun kriterju importanti fl-għażla tal-aqwa proġetti. Ladarba jkunu ntgħażlu r-rebbieħa, se jkunu jistgħu jivvjaġġaw meta jridu minn Awwissu 2017 sa Diċembru 2018. L-istudenti jistgħu jivvjaġġaw jew fi grupp bħala parti minn vjaġġ skolastiku jew individwalment, skont id-deċiżjoni tal-ġenituri u l-għalliema. Jistgħu jintagħżlu l-modalitajiet, l-operaturi u l-linji kollha tat-trasport, filwaqt li jitqiesu l-kriterji tas-sostenibbiltà u l-punti tat-tluq u tad-destinazzjoni tal-istudenti li jieħdu sehem. Ċerti operaturi qegħdin jappoġġaw l-inizjattiva billi joffru skont speċjali għall-parteċipanti. Dawn l-operaturi huma: Aegean Airlines, Air Dolomiti, ALSA Grupo, Azores Airlines, Brussels Airlines, Comboios de Portugal, Croatia Airlines, Deutsche Bahn, Hahn Air, Iberia Express, Interrail, Luxair, Naviera Armas, Olibus, SNCF, Transferoviar Calatori, Trenitalia, Vueling u Westbahn. Il-Kummissjoni tħeġġeġ lill-operaturi l-oħrajn biex jingħaqdu fl-inizjattiva. Sfond: L-eTwinning joffri pjattaforma għall-persunal tal-iskola (bħal għalliema, kapijiet tal-iskola u librara) biex jikkomunika, jikkollabora u jiżviluppa proġetti bħala parti mill-komunità tat-tagħlim fl-Ewropa. B'dan il-mod, l-eTwinning jippromwovi l-kollaborazzjoni bejn l-iskejjel u l-istudenti, u joffri opportunitajiet biex l-għalliema jkomplu l-iżvilupp professjonali tagħhom online u mingħajr ħlas. Diġà għaqqad aktar minn 450,000 għalliem. L-eTwinning, li ġie varat fl-2005 bħala l-azzjoni ewlenija tal-programm eLearning tal-Kummissjoni, ilu parti mill-programm Erasmus+, il-programm Ewropew għall-edukazzjoni, it-taħriġ, iż-żgħażagħ u l-isport, mill-2014. Huwa appoġġat u mħaddem mill-European Schoolnet, sħubija internazzjonali ta' 30 Ministeru tal-Edukazzjoni Ewropej li jiżviluppaw strateġiji għat-tagħlim għall-iskejjel, l-għalliema u l-istudenti madwar l-Ewropa. L-eTwinning huwa appoġġat ukoll fil-livell nazzjonali minn 37 Servizz ta' Appoġġ Nazzjonali. Għal aktar tagħrif dwar Move2Learn, Learn2Move: Skeda informattiva: L-inizjattiva Move2Learn, Learn2Move Skeda informattiva: eTwinning: Move2learn, Learn2Move